
REFERAT
Privind aprobarea contractului de asociere dintre 

Municipiul Timişoara şi Asociaţia Club Banu Sport Timişoara
Prin adresa nr. SC2010 – 000541 / 11.01.2010, Asociaţia Club Banu Sport Timişoara solicită realizarea unui parteneriat între Asociaţia Club Banu Sport şi Consiliul Local al Municipiului Timişoara, în vederea sprijinirii activităţii clubului prin finanţarea unor cheltuieli necesare organizării Turneului ’’ Internaţionalele României de badminton Timişoara’’, ediţia a 9-a. Clubul solicită alocarea sumei de 63000 de lei.
Turneul Internaţional de badminton 2010 face parte din Circuitul European de Badminton 2009-2010, organizat de Federaţia Europeana de Badminton şi punctează în clasamentul mondial al BWF ( Badminton World Federation ). 
Turneul se va desfaşura la Complexul sportiv Banu Sport, detinut de catre Asociatia Club Banu Sport, în perioada 11-21 martie 2010 ( competitia propriu-zisa va fi intre 18-21 martie 2010).

La ediţia actuală s-au înscris 181 sportivi din 28 de ţări, mai mulţi decât în anii precedenţi. La ediţia din anul 2009 la Timişoara au participat 130 de sportivi din peste 25 de ţări, iar în anul 2008 au fost prezenţi 158 sportivi din 37 ţări.
Participă, de asemenea, peste 50 de oficiali şi arbitri străini şi români, implicaţi în turneu.
Pe perioada turneului se va organiza în colaborare cu Federaţia Europeană de Badminton un curs de specializare pentru arbitri, cu participarea arbitrilor din ţară şi din străinătate, iar cursul va fi ţinut de 2 arbitri numiţi de Federaţia Europeană.
Fiecare turneu este analizat de Federaţia Europeană în funcţie de peste 20 de criterii şi pe baza acestei evaluări se face clasarea la nivel European. Calificativele obţinute de turneul Banuinvest Internaţional Badminton au fost foarte bune la fiecare ediţie de concurs.
Ţinând cont de participarea numeroasa din fiecare an, organizatorii consideră că s-a reuşit o promovare pozitivă a numelui oraşului Timişoara peste hotare. Mulţi dintre sportivii înscrişi în turneu, oficiali si arbitri, revin în fiecare an tocmai datorită bunei organizări şi a atmosferei timişorene. 

La fiecare ediţie a turneului se organizează turul oraşului Timişoara şi vizitarea principalelor obiective turistice, iar toţi oficialii şi arbitrii primesc cadou din partea organizatorilor suveniruri constând din dvd-uri, cărţi s.a. cu imagini reprezentative ale oraşului vechi şi nou.  

Turneul aduce oraşului Timişoara şi beneficii din turismul sportiv : peste 450 de nopţi de cazare, ţinând cont de cele aproximativ 150 de persoane sosite în oraşul nostru din ţară şi străinătate, respectiv alte servicii şi produse consumate.
Având în vedere cele prezentate propunem aprobarea asocierii între Municipiul Timişoara şi Asociaţia Club Banu Sport, precum şi alocarea sumei de 20000 lei pentru finanţarea unor cheltuieli din bugetul necesar organizării Turneului’’Internaţionalele României de badminton Timişoara’’, în perioada 11-21 martie 2010.

Contractul de asociere dintre Asociaţia Club Banu Sport şi Municipiul Timişoara are ca obiective principale: promovarea sportivilor români şi timişoreni, îmbunătăţirea pregătirii lor sportive prin participarea în competiţii internaţionale alături de sportivi de valoare din lume, popularizarea badmintonului ca disciplină sportivă şi recreativă în rândul spectatorilor prezenţi pe durata turneului, precum şi a imaginii Municipiului Timişoara în plan naţional şi internaţional.

Menţionăm că suma cu care va fi finanţat acest program este stabilită corespunzător prin redistribuirea sumei rămase disponibilă prin întreruperea contractului de finanţare către C.S. Calor.

Având în vedere Procesul verbal  nr. SC2010 - 2807/10.02.2010 al Comisiei de evaluare si analiză a performanţelor sportive obţinute de echipele asociate cu Municipiul Timişoara, constituită în baza HCL 516 / 25.11.2008, in urma analizei performantelor sportive obţinute in anul 2009 de echipa C.S. Calor în baza Raportului de evaluare, comisia a consemnat că nu 
şi-a realizat obiectivele impuse prin contractul de asociere.Drept pentru care, având în vedere că pentru perioada 01.01.-31.08.2010 activitatea sportivă a echipei în eşalonul pentru care are stabilite obiective este suspendată, în raport cu cerinţele clauzelor contractuale, comisia a propus retragerea sprijinului financiar prin încetarea contractului de asociere.
Potrivit art. 36 alin (7) lit. a din Legea 215 a administraţiei publice locale republicate, Consiliul Local „hotărăşte, în condiţiile legii, cooperarea sau asocierea cu persoane juridice romane sau străine, în vederea finanţării şi realizării în comun a unor acţiuni, lucrări, servicii sau proiecte de interes public local”, iar potrivit art. 3 alin (1) din Legea 69 din 2000 a educaţiei fizice şi sportului (actualizată) „autorităţile administraţiei publice, unităţile şi instituţiile de învăţământ, instituţiile sportive, precum şi organismele neguvernamentale de profil au obligaţia să sprijine sportul pentru toţi şi sportul de performanţă şi să asigure condiţiile organizatorice şi materiale de practicare a educaţiei fizice şi sportului în comunităţile locale”.

Conform documentelor anexate propunem aprobarea proiectului.

